作者:劉壎
標題:買陂塘・摸魚兒
內容:倚樓西、西風驚鬢，吹回塵思蕭瑟。碧桃花下驂鸞夢，十載雨沈雲隔。空自憶。漫紅蠟香箋，難寫舊悽惻。煙村水國。欲閒卻琴心，蠹殘篋面，老盡看花客。河橋側。曾試雕鞍玉勒。如今已忘南北。人間縱有垂楊在，欲挽一絲無力。君莫拍。渾不似、年時愛聽酒邊笛。湘簾巷陌。但斜照斷煙，淡螢衰草，零落舊春色。